ET Euroopa Liidu Teataja C 186/20

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 186/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„RICCIARELLI DI SIENA”

EÜ nr: IT-PGI-0005-0666-18.12.2007

KGT (X) KPN ( )

1. Nimetus:

„Ricciarelli di Siena”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel):

Klass 2.4 Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab:

Tähisega „Ricciarelli di Siena” on hõlmatud ahjus küpsetatud kondiitritoode, mis on valmistatud mandlitest, suhkrust ja munavalgest koosnevast tainast. Tootel peavad vabasse ringlusse laskmisel olema järgmised omadused: kuju: ovaaljas romb; kaal: 10–30 grammi tükk; mõõtmed: pikim diagonaal 50–105 mm; lühim diagonaal 30–65 mm; paksus 10–20 mm; välimus: kaetud valge värvusega tuhksuhkrukihiga, milles võivad esinevad kuivamispraod; äär on kergelt kuldpruun; sisu välimus: beeži värvusega, kergelt pruunikas; sisu omadused: pehme, ei murene; suhteline niiskusesisaldus: vahemikus 8–11,5 %.

3.3. Toorained (üksnes töödeldud toodete puhul):

Nõutavad koostisained: „Ricciarelli di Siena” valmistamiseks vajaminevad koostisained on järgmised (1 kg taina kohta): magusmandlid: 35–50 %; kristallsuhkur: 35–47 %; munavalge: 6–12 %; tuhksuhkur: 5–8 %; kergituspulber (ammoonium- ja/või naatriumsool): vajaduse järgi. Lubatud on kasutada munavalgepulbrit või pastöriseeritud munavalget. Soovi korral kasutatavad koostisained: mõrumandlid: kuni 6 % tainast, osaliselt magusmandlite asendamiseks; glükoosisiirup või invertsuhkur: kuni 10 % tainast, osaliselt kristallsuhkru asendamiseks; õiemesi: lisaks muudele magusainetele, kuni 7 % taina kaalust; lõhnaained: vanillikupar või vanilliin, tsitruse essentsõli, mandliaroomi aine (eraldi või koos, vajaduse järgi); apelsinikoore sukaad: kuni 5 % tainast; riispaber: kasutatakse toote alusena; sorbiinhape: vastavalt kehtivatele normidele. Muud koostis-, lisa- värv- ja säilitusained ei ole lubatud.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Tootmine ja pakendamine peavad toimuma järjest ja seega kindlasti punktis 4 määratletud geograafilises piirkonnas, kuna see on ainuke viis toote lõhna tagamiseks. Kui toode pakendatakse vahetult pärast jahtumist, säilib punktis 3.2 osutatud suhtelise niiskuse tase, mis ei lase tekkida kahel vastandlikul nähtusel, millel võiks olla ebasoovitav mõju toote välimusele (kooriku muutumine), selle pehmusele ja lõhnale: liiga kuiva välisõhu juurdepääs võiks toote sisu kuivatada ja liiga niiske õhk võiks muuta selle nätskeks.

3.6. Erieeskirjad viilutamise, riivimise, pakendamise jm kohta:

„Ricciarelli di Siena” turustatakse ühe- või mitmekaupa pakituna. Pakendamine kohapeal ja sobiva pakendi kasutamine tagavad selle, et toode on värske, pehme ja lõhnaküllane ega murene tükkideks. Ühekaupa pakendamise korral pannakse toode hermeetiliselt suletud spetsiaalsesse pakendisse. Mitmekaupa pakendamisel pannakse toode hermeetiliselt suletud läbipaistvale alusele või põhjale või alusele, milles on küpsetise mõõtmetele vastavad pesad, ja mis kaetakse läbipaistva kinnisulatatava kilega ning asetatakse papp- või metallkarpi.

3.7. Erieeskirjad märgistamise kohta:

Märgisel peab olema nimetus „Ricciarelli di Siena” koos tähisega „Indicazione Geografica Protetta” või selle akronüümiga IGP ning järgmised täiendavad andmed: nimi, ärinimi ning tootva ja pakendava põllumajandusettevõtja aadress. Kaitstud geograafilise tähisega peab kaasnema ka pildil kujutatud logo.

Nimetust „Ricciarelli di Siena” ei tõlgita. Logo suurust võib muuta vastavalt kasutusele.

4. Geograafilise piirkonna täpne määratlus:

Toote „Ricciarelli di Siena” valmistamis- ja pakendamispiirkond hõlmab kogu Siena provintsi haldusterritooriumi.

5. Seos geograafilise piirkonnaga:

5.1. Geograafilise piirkonna eripära:

Piirkonnale iseloomulikult valmistatakse seal palju kondiitritooteid käsitööna, millest annavad tunnistust juba keskajal rajatud rohked vürtspoed, kus piirkonnale tüüpilisi tooteid pakuti, ja millel on piirkonnas sajandite jooksul olnud oluline kaal. Selles sektoris tegutsevate ettevõtete ja inimeste suur arv ning ekspordi märkimisväärne osa annavad tunnistust kondiitritööstuse olulisusest kogu piirkonna majanduse jaoks. Edu põhineb eelkõige tootmise traditsioonilisel iseloomul, mis eeldab väga heade spetsialistide olemasolu.

5.2. Toote eripära:

Toote eriomadused on sisu pehme, ühtlane ja mittemurenev konsistents ning pealispinna valge kuldpruuni varjundiga värvus. Toote „Ricciarelli di Siena” eripära tuleneb tähisele omasest traditsioonilisest tootmisviisist, mille võib kokku võtta järgmiselt:

— kergitamine ja küpsetamine ahjus;

— peeneteraline tainas;

— eriline pehmus, mis saadakse tänu taina töötlemisele ja munavalgete kasutamisele.

„Ricciarelli di Siena” erineb muudest samalaadsetest toodetest, kuna selles ei kasutata jahu ega kartulitärklist, mis halvendaks toote kvaliteeti. Taina valge värvus tuleneb üksnes suhkru kasutamisest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Ricciarelli di Siena” on tuntud kui tüüpiline ja asendamatu jõulumaiustus. Kuulsatele gastronoomiaalastele tekstidele ja toidutraditsioonidele tuginedes võib väita, et ilma maiustuseta „Ricciarelli di Siena” ei ole sienalastel õigeid jõule. Aja jooksul on maiustust hakatud sööma ka aasta teistel kuudel. Eelkõige on sellele avaldanud suurt mõju piirkonna külastajad ja turistid kogu maailmast. See asjaolu on kaasa toonud ka suuremahulisema ekspordi, kuid on samas muutnud nõrgemaks toote seose usupühade ja isiklike oluliste sündmustega. Maiustust „Ricciarelli di Siena” valmistati kloostrites või vürtspoodides, kus võis ainsana leida toitude maitsestamiseks ja säilitamiseks vajalikke maitseaineid leida. Traditsioonist annavad veel praegugi tunnistust Siena vanalinna vürtspoodide freskodega kaetud laed, millel on kuldsete tähtedega kirjad ricciarelli, panforti ja muude vürtspoes valmistatud tüüpiliste kohalike maiustuste kiituseks. Siena kirjamees ja näitekirjanik Parige räägib ühes oma novellis kellestki sienalasest Ricciardetto della Gherardescast (millest tulebki nimetus ricciarello), kes toob ristisõjast tulles kaasa kombe süüa teatavaid araabia maiustusi, mille kuju meenutab sultani sussi ülespoole kaardus otsa. Üks esimesi kindlaid viiteid nimetusele „ricciarelli” on Toscana maiustuste loetelus, mis on ära toodud 1814. aastal Livornos avaldatud trükises „Ditirambo di S.B. in onore del Caffè e dello Zucchero”. Selles on kirje „della lupa i Ricciarelli” ja viide emahundile (lupa) kui linna sümbolile osutab selgelt Siena päritolule.

1891. aastal avaldatakse esimene väljaanne Pellegrino Artusi põhjapanevast teosest „La scienza in cucina e l’arte di mangiar bene”, tegemist on esimese Itaalia gastronoomiatavasid kajastava toiduretseptide koguga. Retsept nr 629 kannab pealkirja „Ricciarelli di Siena” ja selles kirjeldatakse asjaomase toote valmistamist. Retseptis osutatud koostisained on samad, mis tänapäevalgi kasutusel: valge peensuhkur, magus- ja mõrumandlid, munavalged, apelsinikoore aroomiaine.

Viide spetsifikaadi avaldamisele:

Valitsus on algatanud riikliku vastuväite esitamise menetluse, avaldades kaitstud päritolunimetuse „Ricciarelli di Siena” Itaalia Vabariigi Ametlikus Teatajas nr 149, 29.juuni.2005.

Spetsifikaadi terviktekstiga saab tutvuda

— veebilehel http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või